Gruziya poytaxti Tbilisi shahrida o‘tayotgan dzyudo bo‘yicha «katta dubulg‘a» turkumidagi turnirning ilk kuni O‘zbekiston milliy jamoasi uchun muvaffaqiyatli o‘tdi. -52 kg vazn toifasida barcha raqiblarini mag‘lubiyatga uchratgan hamyurtimiz Diyora Keldiyorova musobaqa g‘olibiga aylandi. Barcha bellashuvlarni muddatidan avval yakunlab kelayotgan samarqandlik dzyudochi finalda ham chempionlik uchun ko‘p vaqt sarflamadi. U Tokio-2020 Olimpiadasi chempioni kosovolik Distriya Krasnichini atigi 40 soniya ichida taslim etdi. Qayd etish joiz, bu Keldiyorova uchun «katta dubulg‘a» turnirlaridagi to‘rtinchi oltin medal hisoblanadi. Ushbu g‘alaba orqali u jahon reytingi uchun 1000, Parij-2024 yo‘lida 500 ochkoni o‘z hisobiga qo‘shib qo‘ydi.